**Vadlīnijas līdzfinansējuma saņēmējiem un projektu partneriem tirgus izpētes veikšanai**

Lai nodrošinātu, ka izmaksas projektos tiek veiktas, ievērojot izmaksu lietderības, saimnieciskuma un efektivitātes principu, kā arī publisko iepirkumu tiesisko regulējumu, Vides aizsardzības un reģionālās attīstības ministrija kā programmas apsaimniekotājs ir izstrādājusi vadlīnijas līdzfinansējuma saņēmējiem un projektu partneriem tirgus izpētes veikšanai Norvēģijas finanšu instrumenta 2014.-2021.gada perioda programmas „Klimata pārmaiņu mazināšana, pielāgošanās tām un vide” un Eiropas Ekonomikas zonas finanšu instrumenta 2014.-2021.gada perioda programmas „Vietējā attīstība, nabadzības mazināšana un kultūras sadarbība” (turpmāk kopā – programma) ietvaros.

Jāņem vērā, ka līdzfinansējuma saņēmējs un projekta partneris ir atbildīgi par nacionālo un Eiropas Savienības publiskā iepirkuma prasību ievērošanu, slēdzot līgumus ar pakalpojumu sniedzējiem un piegādātājiem, kā arī par diskriminācijas nepieļaušanas, caurspīdīguma un vienlīdzīgas attieksmes nodrošināšanu atbilstoši Eiropas Komisijas skaidrojošajam paziņojumam ([2006/C 179/02](https://eur-lex.europa.eu/legal-content/LV/TXT/PDF/?uri=CELEX:52006XC0801(01)&from=EN)) “Par Kopienas tiesību aktiem, ko piemēro līguma slēgšanas tiesību piešķiršanā, uz ko neattiecas vai tikai daļēji attiecas publiskā iepirkuma direktīvu noteikumi”.

Šīs vadlīnijas ir palīgmateriāls pareizai un efektīvai tirgus izpētes veikšanai un paredzamās līgumcenas noteikšanai iepirkumos, kas veikti saskaņā ar Publisko iepirkumu likumu (turpmāk – PIL), iepirkumiem, kas veikti saskaņā ar PIL 9.pantu jeb t.s. mazajiem iepirkumiem, Sabiedrisko pakalpojumu sniedzēju iepirkumu likumu (turpmāk – SPSIL), Ministru kabineta 2017.gada 28.februāra noteikumiem Nr.104 „Noteikumi par iepirkuma procedūru un tās piemērošanas kārtību pasūtītāja finansētiem projektiem” (turpmāk – MK noteikumi Nr.104) un Iepirkumu uzraudzības biroja vadlīnijām “Iepirkumu vadlīnijas sabiedrisko pakalpojumu sniedzējiem” (turpmāk – SPS iepirkumu vadlīnijas).

Vadlīnijās ir ietverts skaidrojums par iespējamām tirgus izpētes veikšanas metodēm un avotiem, kā arī šo procesu dokumentēšanu, ņemot vērā, ka iepirkuma norisei un ar to saistītajai dokumentācijai ir jābūt caurskatāmai un izsekojamai.

Šajās vadlīnijās iekļautās prasības izriet no:

1. Norvēģijas Ārlietu ministrijas 2016.gada 23.septembrī apstiprināto noteikumu par Norvēģijas finanšu instrumenta 2014.-2021.gadā ieviešanu 8.2.apakšpunktā noteiktajiem attiecināmo izmaksu vispārējiem principiem;
2. Eiropas Ekonomikas zonas finanšu instrumenta komitejas 2016.gada 23.septembrī apstiprināto noteikumu par Eiropas Ekonomikas zonas finanšu instrumenta 2014.-2021.gadā ieviešanu 8.2.apakšpunktā noteiktajiem attiecināmo izmaksu vispārējiem principiem;
3. Eiropas Ekonomikas zonas finanšu instrumenta un Norvēģijas finanšu instrumenta 2014.-2021.gada perioda vadības likuma 13.panta 1.daļas 2.punkta un 14.panta 1.daļas 2.punkta nosacījumiem;
4. PIL 2.pantā un SPSIL 2.pantā noteiktā mērķa nodrošināt iepirkuma procedūras atklātumu, piegādātāju brīvu konkurenci un vienlīdzīgu un taisnīgu attieksmi pret tiem, un sabiedrisko pakalpojumu sniedzēju līdzekļu un publisko līdzekļu efektīvu izmantošanu.

Papildu skaidrojumi par tirgus izpētes veikšanu atrodami [Iepirkumu uzraudzības biroja skaidrojumā par priekšizpētes veikšanu paredzamās līgumcenas noteikšanai](https://www.iub.gov.lv/sites/default/files/upload/Skaidrojums_prieksizpete_20171025.pdf).

Tirgus izpētes nodrošināšanā un dokumentēšanā līdzfinansējuma saņēmējs un projekta partneris rīkojas, ievērojot turpmāk minētos soļus.

1. **Līguma slēgšanā piemērojamie normatīvie akti**

Jau uzsākot projekta īstenošanu (iesniedzot projekta iepirkumu plānu), līdzfinansējuma saņēmējam vai projekta partnerim ir jāizvērtē, kādi normatīvie akti piemērojami atbilstoši tā juridiskajam statusam, t.i., vai jāpiemēro PIL regulējums, vai SPSIL regulējums, vai MK noteikumu Nr.104 regulējums, vai SPS iepirkumu vadlīniju regulējums un no tiem izrietošās atbilstošās prasības līguma slēgšanas tiesību piešķiršanas kārtībai un līguma slēgšanai.

1. **Iepirkuma priekšmeta apraksts**

Līdzfinansējuma saņēmējam vai projekta partnerim jādefinē savas vajadzības (kas, kādā daudzumā, ar kādām īpašībām, kādā kvalitātē un kad ir nepieciešams), proti, jādefinē galvenās prasības pakalpojuma, piegādes vai būvdarbu līguma izpildei, nosakot līguma priekšmetu, galvenās tehniskās prasības, darba apjomu, termiņu un citu svarīgu informāciju, kas var ietekmēt paredzamo līgumcenu.

1. **Tirgus izpēte un tās dokumentēšana**

Tirgus izpēti pamatojošie dokumenti ir jāpievieno projekta pārskatam kopā ar citiem izdevumus pamatojošiem dokumentiem.

Līdzfinansējuma saņēmējs veic un dokumentē tirgus izpēti pats, kā arī nodrošina, ka projekta partneris ievēro šajās vadlīnijās noteikto – veic tirgus izpēti un to atbilstoši dokumentē.

Līdzfinansējuma saņēmējs un projekta partneris ir tiesīgi nedokumentēt tirgus izpēti, ja iepirkuma paredzamā līgumcena nepārsniedz 1000 *euro* bez PVN. Tirgus izpēte var netikt dokumentēta arī gadījumā, ja līdzfinansējuma saņēmējs vai projekta partneris ir secinājuši, ka tirgus dalībnieku skaits ir nepietiekams, lai būtu objektīvi iespējams veikt tirgus izpēti, tomēr šādā gadījumā līdzfinansējuma saņēmējam vai projekta partnerim jāspēj sniegt attiecīgu pamatojumu par apstākļiem, kādēļ tirgus izpēte nav veikta (ja pārbaudes veicējs to šaubu gadījumā ir pieprasījis).

Gadījumos, kad iepirkums tiek izsludināts, lai iepirktu tādus priekšmetus/ būvdarbus/ pakalpojumus un par tādu pašu cenu, kāda iekļauta projekta iesniegumā, t.i., projekta iesniegumā minētās izdevumu pozīcijas ir tikušas detalizēti atrunātas, nav nepieciešams veikt tirgus izpēti, t.sk. līgumcenas priekšizpēti, jo uzskatāms, ka tā ir veikta, sagatavojot projekta iesniegumu (šajā gadījumā pasūtītājam nav jāpierāda tirgus izpētes veikšana). Minētais nav attiecināms uz gadījumiem, kad iepirkums tiek veikts ar ievērojamu laika nobīdi no projekta iesnieguma sagatavošanas brīža, kā arī gadījumiem, kad iepirkums tiek veikts tādu priekšmetu/ būvdarbu/ pakalpojumu iegādei, kas atšķiras vai nav bijuši skaidri definēti projekta iesniegumā, kā arī gadījumos, kad iepirkums tiek veikts par citu cenu, nekā tā ir plānota projekta iesnieguma izdevumu pozīcijās.

Ja iepirkums tiek veikts, izmantojot Elektronisko iepirkumu sistēmas E-pasūtījumu apakšsistēmu, līgumcenas priekšizpēti var neveikt.

1. **Tirgus izpēte un tās dokumentēšana piegāžu un pakalpojumu līgumu gadījumā**

Līdzfinansējuma saņēmējam un projekta partnerim ir jāapzina iespējamie pakalpojuma sniedzēji vai piegādātāji. Lai nodrošinātu objektīvu tirgus izpētes rezultātu, ir jāsazinās ar vismaz trim potenciālajiem pakalpojumu sniedzējiem vai piegādātājiem, kuriem ir tāda kvalifikācija, kas pēc iespējas līdzinās tai kvalifikācijai, ko pasūtītājs ir paredzējis izvirzīt pretendentam iepirkuma procedūras ietvaros.

Ja nav iespējams iegūt informāciju no vismaz trim piegādātājiem un, ja nepieciešamajam pakalpojumam/precei ir īpašs raksturs un to sniedz viens vai divi pakalpojuma sniedzēji/piegādātāji, līdzfinansējuma saņēmējam un projekta partnerim ir jāsniedz attiecīgs pamatojums, izklāstot šī pakalpojuma/preces īpašo raksturu un cenu, kā arī norādot konkrētus pakalpojuma sniedzējus vai piegādātājus.

Tirgus izpēte var tikt veikta dažādos veidos un šīs metodes, kā arī dokumentēšanas liecības ir norādītas 1.tabulā. Līdzfinansējuma saņēmējs vai projekta partneris izvēlas konkrētajā situācijā vispiemērotāko metodi.

1.tabula

Tirgus izpētes metodes un dokumentēšanas veidi piegāžu un pakalpojumu līgumu gadījumā

| **Nr.p.k.** | **Tirgus izpētes metode** | **Dokumentēšanas veids** |
| --- | --- | --- |
| 1. | **Rakstiski** – sarakste jebkādā formā ar piegādātājiem vai pakalpojuma sniedzējiem, lūdzot sniegt informatīvu piedāvājumu par iespējamām izmaksām, vienlaikus norādot, kādā veidā un termiņā pasūtītājs vēlas saņemt informatīvo piedāvājumu.Sarakstē pasūtītājs sniedz piegādātājiem vai pakalpojuma sniedzējiem informāciju par būtiskajiem līguma noteikumiem (informēšanas faktam jābūt dokumentāli pierādāmam).*Lai piegādātāja norādītā cena būtu ticama, pasūtītājam (atkarībā no līguma veida un specifikas) nepieciešams rakstiski informēt piegādātāju par būtiskajiem līguma noteikumiem). Tādu ekspertu, lektoru u.tml. iepirkumos, kur iepirkuma priekšmets ir specifisks un grūti salīdzināms, nosakot paredzamo līgumcenu, pasūtītājs var lūgt norādīt pakalpojuma stundas likmi.*Uzaicinājumi sniegt informatīvo piedāvājumu ir jānosūta vienlaicīgi visiem aptaujājamiem, dodot vienādu termiņu piedāvājumu iesniegšanai. | Jāsaglabā izsūtītās vēstules (t.sk. e-pasti, faksi) un saņemtie piedāvājumi (t.sk. e-pasti).Aizpildīta tirgus izpētes dokumentēšanas tabula (1.pielikums). |
| 2. | **Telefoniski** – apzvanot iespējamos piegādātājus vai pakalpojuma sniedzējus un aptaujājot tos.Aptaujas laikā pasūtītājs sniedz piegādātājiem vai pakalpojuma sniedzējiem informāciju par būtiskajiem līguma noteikumiem (informēšanas faktam jābūt dokumentāli pierādāmam). | Vēlams izveidot anketu ar jautājumiem, kurus uzdod visiem potenciālajiem piegādātājiem vai pakalpojuma sniedzējiem un sarunas laikā pieraksta saņemtās atbildes uz katru no jautājumiem, kā arī reģistrē telefonsarunas laiku.Aizpildīta tirgus izpētes dokumentēšanas tabula (1.pielikums). |
| 3. | Potenciālo piegādātāju vai pakalpojuma **sniedzēju aptauja klātienē.**Aptaujas laikā pasūtītājs sniedz piegādātājiem vai pakalpojuma sniedzējiem informāciju par būtiskajiem līguma noteikumiem (informēšanas faktam jābūt dokumentāli pierādāmam). | Vēlams sastādīt protokolu vai citu dokumentu brīvā formā, kur redzams tikšanās laiks, potenciālais piegādātājs vai pakalpojuma sniedzējs un piedāvātā cena.Aizpildīta tirgus izpētes dokumentēšanas tabula (1.pielikums). |
| 4. | Piegādātāju vai pakalpojuma sniedzēju piedāvājumi **tīmekļvietnēs** – tiek izpētīta potenciālā piegādātāja vai pakalpojuma sniedzēja tīmekļvietnē esošā informācija. | Jāsaglabā izdruka no tīmekļvietnes, kur redzama saite uz tīmekļvietni, izdrukas datums, cena (ja tāda norādīta), preču specifikācija vai pakalpojuma raksturojums (ja tādi ir redzami).Aizpildīta tirgus izpētes dokumentēšanas tabula (1.pielikums). |
| 5. | **Brošūru, bukletu, katalogu** u.c. dokumentu izpēte, kuros ietverti piegādātāju un pakalpojuma sniedzēju piedāvājumi | Jāsaglabā attiecīgās brošūras, bukleti, katalogi un citi izpētītie dokumenti.Aizpildīta tirgus izpētes dokumentēšanas tabula (1.pielikums). |
| 6. | **Eksperta atzinums** par iespējamām izmaksām. | Jāsaglabā eksperta parakstīts atzinums, kurā redzams eksperta vārds, uzvārds, amats, atbilstošā iepirkuma priekšmeta apraksts, cena jeb izmaksas un, ja attiecināms, cita būtiska informācija, piemēram, eksperta sertifikāta numurs.Aizpildīta tirgus izpētes dokumentēšanas tabula (1.pielikums). |
| 7. | **Paša pasūtītāja uzkrātā informācija, pieredze** vai **iepriekš veiktā izpēte** par iespējamām izmaksām. | Aizpildīta tirgus izpētes dokumentēšanas tabula (1.pielikums), papildinot to ar nepieciešamo informāciju atbilstoši izvēlētajai tirgus izpētes metodei, norādot, kura gada un kādu iepriekš noslēgto līgumu izpēte tika veikta vai kurā vietā uzkrātā informācija tikusi izmantota par pamatu salīdzināšanai.Kā dokumentēšanas veids var būt atbildīgā darbinieka atskaite (ziņojums) vai iepirkuma komisijas protokols ar attiecīgās situācijas izvērtējumu, kas tiek attiecīgi pievienots kā pielikums tirgus izpētes dokumentēšanas tabulai. |
| 8. | **Citu pasūtītāju noslēgto līdzīgu piegāžu** vai **pakalpojumu līgumu izmaksu izpēte.**Tiek izpētīta publiski pieejamā informācija. | Jāsaglabā izdrukas no publiski pieejamās izpētītās informācijas, nodrošinot, ka ir redzama tīmekļvietnes adrese (ja tiek izmantota tīmekļvietne) un izdrukas datums.Aizpildīta tirgus izpētes dokumentēšanas tabula (1.pielikums), papildinot to ar nepieciešamo informāciju atbilstoši izvēlētajai tirgus izpētes metodei. |

1. **Tirgus izpēte un tās dokumentēšana būvdarbu līgumu gadījumā**

Tirgus izpēte būvdarbu līgumu gadījumā var tikt veikta dažādos veidos. Iespējamie avoti, kurus līdzfinansējuma saņēmējs vai projekta partneris var izmantot tirgus izpētes gadījumā ir:

1. būvobjekta **tehniski ekonomiskais pamatojums**;
2. sertificēta speciālista sagatavots **darbu un materiālu kopsavilkums** ar attiecīgi noteiktu līgumcenu. Ja minētais dokuments ir vecāks par 12 mēnešiem, iepirkumu komisija vai tās pieaicināts eksperts aktualizē paredzamo līgumcenu, piemērojot statistikas datos noteiktos koeficientus par būvdarbu un būvmateriālu sadārdzinājumu vai samazinājumu;
3. **tehniskā projekta (būvprojekta)[[1]](#footnote-1) ekonomikas daļa** (t.sk. būvobjekta kontroltāme);
4. būvdarbu, kuriem netiek izstrādāts tehniskais projekts – sertificēta speciālista veikta **objekta novērtējuma rezultātā sagatavots aprēķins (tāme)**.

Vēršam uzmanību, ka arī būvdarbu līguma gadījumā, ja paredzamā līgumcena nosaka zemsliekšņa iepirkuma procedūru (atbilstoši šo vadlīniju IV.sadaļā noteiktajam), lai noteiktu, kam piešķiramas līguma slēgšanas tiesības, līdzfinansējuma saņēmējam un projekta partnerim ir jāveic tirgus izpēte, rakstiski saņemot piedāvājumus no vismaz trim būvdarbu veicējiem. Tādā gadījumā ir jāsaglabā izsūtītie uzaicinājumi iesniegt piedāvājumus un iesniegtie piedāvājumi, kā arī piedāvājuma izvēles pamatojums jāapkopo šo vadlīniju 1.pielikumā pievienotajā tabulā.

Uzaicinājumi sniegt piedāvājumu ir jānosūta vienlaicīgi visiem aptaujājamiem, dodot vienādu termiņu piedāvājumu iesniegšanai.

1. **Līguma slēgšanai piemērojamās iepirkuma procedūras**

Ņemot vērā potenciālo pakalpojuma sniedzēju, būvdarbu veicēju vai piegādātāju sniegto informāciju vai no citiem avotiem apkopoto informāciju, nosaka paredzamo līgumcenu bez pievienotās vērtības nodokļa (turpmāk – PVN). Līgumcenu nosaka kā plānoto kopējo samaksu par līguma izpildi, ko piegādātājs var saņemt no pasūtītāja un citām personām, ņemot vērā jebkurus iespējamos papildinājumus, kā arī visus saistībā ar līgumu maksājamos nodokļus, izņemot PVN.

Atbilstoši paredzamajai līgumcenai nosaka līguma slēgšanai piemērojamo procedūru (skat. 2.tabulu, 3.tabulu, 4.tabulu).

2.tabula

Iepirkuma procedūras veids atbilstoši paredzamajai līgumcenai iepirkumiem, kas veikti saskaņā ar PIL

|  |  |
| --- | --- |
| **Līgumcena (bez PVN) publisku piegādes līgumu un pakalpojumu līgumu gadījumā, EUR** | **Piemērojamā iepirkuma procedūra** |
| Līdz 9 999,99 | Zemsliekšņa iepirkums |
| No 10 000 līdz 41 999,99  | Iepirkums PIL 9.panta kārtībā (t.s. mazais iepirkums) |
| 42 000 un vairāk | PIL 8.pantā minētās iepirkuma procedūras |
| 42 000 un vairāk un līgumu slēdz par PIL 2.pielikumā minētajiem pakalpojumiem | Iepirkums PIL 10.panta kārtībā. |

|  |  |
| --- | --- |
| **Līgumcena (bez PVN) publisku būvdarbu līgumu gadījumā, EUR** | **Piemērojamā iepirkuma procedūra** |
| Līdz 19 999,99 | Zemsliekšņa iepirkums |
| No 20 000 līdz 169 999,99  | Iepirkums PIL 9.panta kārtībā (t.s. mazais iepirkums) |
| 170 000 un vairāk | PIL 8.pantā minētās iepirkuma procedūras |

3.tabula

Iepirkuma procedūras veids atbilstoši paredzamajai līgumcenai iepirkumiem, kas veikti saskaņā ar SPSIL

| **Līgumcena (bez PVN) publisku piegādes līgumu un pakalpojumu līgumu gadījumā, EUR** | **Piemērojamā iepirkuma procedūra** |
| --- | --- |
| Līdz 41 999,99 | Zemsliekšņa iepirkums |
| No 42 000 līdz 442 999,99  | Iepirkums SPS iepirkumu vadlīniju noteiktajā kārtībā |
| 443 000 un vairāk | SPSIL 13.pantā minētās iepirkuma procedūras |

|  |  |
| --- | --- |
| **Līgumcena (bez PVN) publisku būvdarbu līgumu gadījumā, EUR** | **Piemērojamā iepirkuma procedūra** |
| Līdz 169 999,99 | Zemsliekšņa iepirkums |
| No 170 000 līdz 5 547 999,99  | Iepirkums SPS iepirkumu vadlīniju noteiktajā kārtībā |
| 5 548 000 un vairāk | SPSIL 13.pantā minētās iepirkuma procedūras |

4.tabula

Iepirkuma procedūras veids atbilstoši paredzamajai līgumcenai iepirkumiem, kas veikti saskaņā ar noteikumiem par iepirkumu procedūru un tās piemērošanas kārtību pasūtītāja finansētiem projektiem (MK noteikumi Nr.104)

|  |  |
| --- | --- |
| **Līgumcena (bez PVN) publisku piegādes līgumu un pakalpojumu līgumu gadījumā, EUR** | **Piemērojamā iepirkuma procedūra** |
| Līdz 69 999,99 | Zemsliekšņa iepirkums |
| 70 000 un vairāk | MK noteikumu Nr.104 IV nodaļā noteiktajā kārtībā |

|  |  |
| --- | --- |
| **Līgumcena (bez PVN) publisku būvdarbu līgumu gadījumā, EUR** | **Piemērojamā iepirkuma procedūra** |
| Līdz 169 999,99 | Zemsliekšņa iepirkums |
| 170 000 un vairāk | MK noteikumu Nr.104 IV nodaļā noteiktajā kārtībā |

1. **Līguma slēgšana**

Ja, nosakot paredzamo līgumcenu, tā atbilst tabulās norādītajam zemsliekšņa iepirkumam, līdzfinansējuma saņēmējs un projekta partneris var slēgt līgumu bez iepirkuma procedūras veikšanas. Tādā gadījumā ir jāievēro pareizas finanšu vadības principi, proti, saimnieciskuma princips, lietderības princips un izmaksu efektivitātes princips. Minētie principi līdzfinansējuma saņēmējam un projekta partnerim ir jāievēro no pirmā *euro*.

Līdzfinansējuma saņēmējam un projekta partnerim ir pienākums līguma slēgšanā izvairīties no interešu konflikta un tas nedrīkst slēgt līgumus ar saistītām personām.

Zemsliekšņa iepirkuma gadījumā piegādātāja, pakalpojuma sniedzēja vai būvdarbu veicēja izvēles pamatojumu norāda šo vadlīniju 1.pielikumā pievienotajā tabulā.

Ja noteiktā paredzamā līgumcena pārsniedz zemsliekšņa iepirkumam noteikto līgumcenas slieksni, līdzfinansējuma saņēmējs vai projekta partneris līgumu var slēgt tikai **pēc atbilstoši organizētas iepirkuma procedūras** ar tās rezultātā noteikto uzvarētāju. Arī šajā gadījumā ir pienākums saglabāt tirgus izpēti apliecinošo dokumentāciju, lai pamatotu attiecīgās iepirkuma procedūras izvēli.

1.pielikums

Vides aizsardzības un reģionālās attīstības ministrijas

Vadlīnijām līdzfinansējuma saņēmējiem un

projektu partneriem tirgus izpētes veikšanai

**Tirgus izpētes dokumentēšana**

|  |  |
| --- | --- |
| Līdzfinansējuma saņēmēja vai projekta partnera nosaukums |  |
| Projekta numurs un nosaukums |  |
| Programmas nosaukums |  |
| Iepirkuma priekšmeta apraksts (tehniskās, funkcionālās vai darbības prasības, darba apjoms, termiņi u.c.) |  |
| Piedāvājumu vērtēšanas kritēriji, to īpatsvars |  |

Informācija par piedāvājumiem:

|  |  |  |  |
| --- | --- | --- | --- |
|  | Piedāvājums Nr.1 | Piedāvājums Nr.2 | Piedāvājums Nr.3 |
| 1. Piegādātāja/ pakalpojuma sniedzēja/ būvdarbu veicēja nosaukums |  |  |  |
| 2. Piedāvājuma kopējā cena bez PVN[[2]](#footnote-2) |  |  |  |
| 3. Informācija par piedāvājuma saņemšanas veidu[[3]](#footnote-3) un laiku |  |  |  |
| 4. Piezīmes, papildu informācija |  |  |  |

Paredzamā līgumcena/ izvēlētais piedāvājums

|  |  |
| --- | --- |
| 5. Paredzamā līgumcena bez PVN ir: |  |
| 6. Vai jāveic iepirkums atbilstoši Publisko iepirkumu likumam, Sabiedrisko pakalpojumu sniedzēju iepirkumu likumam, Ministru kabineta 2017.gada 28.februāra noteikumiem Nr.104 vai Iepirkumu uzraudzības biroja vadlīnijām “Iepirkumu vadlīnijas sabiedrisko pakalpojumu sniedzējiem”? | *Jā / Nē* |
| 7. Izvēlētais piedāvājums*(aizpilda, ja atbilde 6.punktā ir “Nē”)* |  |
| 8. Pamatojums piedāvājuma izvēlei *(aizpilda, ja atbilde 6.punktā ir “Nē”)* |  |

Tirgus izpētes veicējs: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 *(amats, vārds, uzvārds)*

Paraksts: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Datums: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. Saskaņā ar Ministru kabineta 2014.gada 19.augusta noteikumu Nr.500 “Vispārīgie būvnoteikumi” 166.punktu [↑](#footnote-ref-1)
2. Gadījumos, kad iepirkuma priekšmets ir specifisks un grūti salīdzināms, pasūtītājs var norādīt arī citus salīdzināmus radītājus, piemēram, pakalpojuma stundas likmi u.c. [↑](#footnote-ref-2)
3. Jānorāda, pēc kādas metodes iegūta informācija par piedāvājumu – sarakstes veidā, e-pastā, mājas lapā, bukletā u.tml. [↑](#footnote-ref-3)